Zs. Simon, poslanec: (2010-03-03):
Slovenskú republiku pokladám za krajinu, ktorá je hornatá. A je to aj fakt. Slovenská republika má dlhé tradície v oblasti chovu oviec a produkcie tradičných výrobkov, ako sú bryndza, oštiepok či korbáčik. Nie je úplne vlastenecké, keď sa predkladá návrh zákona, ktorý práve tieto komodity pod pokrievkou predaja z dvora vynechá zo sadzby 6 %. Preto môj návrh bude komplexný, ale predtým, než sa k tomu vyjadrím, dovoľte, aby som poznamenal, že spôsob riešenia predkladateľmi nie je vhodný a nie je ani správny. Dovolím si to tvrdiť z toho dôvodu, že práve Slovenská republika ako člen Európskej únie je viazaná článkom 38 o pristúpení k Európskej únii a z toho vyplývajúcimi právnymi aktmi, ktoré nám neumožňujú prijať jednostranné také obmedzenie, ktoré len časť výrobkov zvýhodní či už z hľadiska druhového alebo z hľadiska spôsobu výroby, alebo z hľadiska umiestňovania na trh. To v rámci jednotného trhu Európskej únie možné nie je. Článok 110 Zmluvy o fungovaní Európskej únie hovorí, že žiaden členský štát nezdaní výrobky z iných členských štátov nijakou priamou alebo nepriamou vnútroštátnou daňou prevyšujúcou dane ukladané priamo či nepriamo na podobné domáce výrobky. Tu budeme mať mäsové výrobky domáce so sadzbou 6 %, so sadzbou 19 % a dovezené len so sadzbou 19 %. To znamená, že ideme v rozpore s článkom 110. Článok 113 Zmluvy o fungovaní Európskej únie hovorí, že Rada jednomyseľne v súlade s mimoriadnym legislatívnym postupom a po porade s Európskym parlamentom a Európskym hospodárskym a sociálnym výborom prijme pravidlá na zosúladenie právnych predpisov týkajúcich sa dane z obratu, spotrebných daní a iných foriem nepriameho zdaňovania, aby sa tým zabezpečilo vytvorenie a fungovanie vnútorného trhu a zabránilo narušovaniu hospodárskej súťaže. Opäť tento návrh, ktorý tu máme, porušuje aj toto ustanovenie. Smernica Rady 2006/112/ES hovorí o spoločnom systéme dane z pridanej hodnoty, kde sa v článku 6 recitátu zdôrazňuje, že podobné tovary a služby majú mať na území každého členského štátu rovnaké daňové zaťaženie bez ohľadu na dĺžku výrobného či distribučného reťazca. Opäť je článok, s ktorým je predložený návrh zákona, resp. novela v rozpore. Dovoľte, aby som poznamenal ďalší problém, ktorý vnímam práve spôsobom zmeny zákona č. 222/2004 Z. z. o dani z pridanej hodnoty. Ide hlavne o mäsové výrobky, zvieratá, čerstvé, chladené alebo mrazené, mäso zo svíň, čerstvé, chladené alebo mrazené, mäso oviec a kôz, mäso jedlých drobov z hydiny, ostatné mäso, čerstvé, chladené alebo mrazené, mäso z domácich králikov, živé ryby, ryby čerstvé alebo chladené, surové mlieko, vtáčie vajcia, v škrupinách či čerstvé, prírodný med. To je len tento výsek z celkového výseku potravín. Pokiaľ vláda programové vyhlásenie vlády myslela skutočne vážne, tak návrh, ktorý smeruje z dielne kolegov Cabaja a Mečiara, je neúprimný, pretože nerieši problematiku zdaňovania z pridanej hodnoty práve potravín. Pokiaľ sa pozriem, že má sa to uplatňovať podľa nariadenia vlády č. 283/2009 Z. z. na takzvaný predaj z dvora, tak musím povedať, že sa to vzťahuje na bitúnky, ktoré spĺňajú podmienku od porážania, rozrábky 30 kusov veľkých dobytčích jednotiek za týždeň. No skúsme si to prepočítať. Ja som si to zhruba orientačne prepočítal. Keď zoberiem 30 kusov veľkých dobytčích jednotiek vo veku dospelého dobytka 2 rokov, nech má 600 kíl, 50-percentnú výťažnosť, 80 korún zoberme priemerné speňaženie, tak za rok to činí tovar v hodnote 41 mil. korún. To už je niečo viac ako predaj z dvora. Podotýkam, že je tu ďalší problém, pretože tí, ktorí predávajú ovocie, zeleninu či mäso z dvora do 1,5 mil. korún či adekvátne v eurách, nie sú povinní byť platcami dane z pridanej hodnoty. To znamená, že na nich sa DPH nevzťahuje. To znamená, že chceme riešiť tých, ktorí majú 40-miliónový ročný obrat? Tak potom musím ale povedať, že máme kopec takých rozrábkarní, bitúnkov či firiem v oblasti mäsového priemyslu či mliekárskeho priemyslu, ktoré zďaleka presahujú túto hranicu. K čomu ich budeme nútiť? No budeme ich nútiť k tomu, aby jedna firma mala niekoľko tých malých prevádzkarní, pretože nebudú vedieť uspieť na trhu, keď majú konkurovať niekomu, kto uvádza na trh výrobky so 6-percentnou DPH, a niekomu druhému, kto to robí s 19-percentnou DPH. Kde si to pôjde kúpiť spotrebiteľ? No pôjde si to kúpiť tam, kde to predávajú za 6 %. To znamená, že budeme nútiť stredné a väčšie bitúnky a rozrábkarne, aby klamali, resp. aby sa prispôsobovali takémuto návrhu zákona a obchádzali zdaňovanie, ba čo viac, môže to spôsobiť aj  to, že jednoducho nebudú vedieť uspieť na trhu, pretože 41 mil. korún v tovare už nie je malá hodnota, nie je malý objem. To znamená, že stredné a veľké podniky, domáce, budú mať problém so speňažením a vďaka tomu môžu stratiť svoj trh, resp. svoju existenciu. To znamená, poľnohospodári, prvovýrobcovia, ktorí sú veľkovýrobcami, sú práve naviazaní na týchto stredných a väčších spracovateľov, následne môžu stratiť svoju opodstatnenosť, ale jednoducho nebudú vedieť uspieť na trhu. Tak z toho dôvodu, keď už navrhovatelia chcú riešiť ten problém, tak predkladám nové znenie bodov 1 a 2 návrhu, ktorý predložil kolega Cabaj a Mečiar. Prvý bod. V § 27 sa odsek 1 na konci dopĺňa vetou, ktorá znie: „Na tovary uvedené v prílohe č. 7a sa uplatňuje znížená sadzba dane 6 % zo základu dane.“ Druhý bod. Za prílohu č. 7 sa vkladá príloha č. 7a „Zoznam tovarov so sadzbou 6 % zo základu dane“, ktorá znie: „2 mäso a jedlé droby, 3 ryby a kôrovce, mäkkýše a ostatné vodné bezstavovce okrem položky 030110 – akváriové ryby, 4 mlieko a mliečne výrobky, vtáčie vajcia, prírodný med, jedlé výrobky živočíšneho pôvodu inde neuvedené ani nezahrnuté, 05040000 črevá, mechúry a žalúdky zo zvierat (iných ako rýb) celé a ich časti, čerstvé, chladené, mrazené, solené, v slanom náleve, sušené alebo údené, 7 zelenina, jedlé rastliny, koreniny a hľuzy, 8 jedlé ovocie, orechy, šupy citrusových plodov a melónov, 9 káva, čaj, maté a koreniny, 11 mlynárske výrobky, slad, škroby, inulín, pšeničný lepok okrem položky 1107 – slad, tiež pražený...“ A myslím si, že vzhľadom na počet poslancov snáď a vzhľadom na to, že budeme to prerokovávať zajtra, tak každý si to môže zobrať, lebo je to príloha z colného sadzobníka, to by som sa len opakoval. Predkladám tento pozmeňujúci návrh. Takže by som žiadal hlasovať zvlášť o bodoch návrhu, teda o bodoch 1, 2, lebo predkladám en bloc úplne iné znenie. Keď už majú byť potraviny zvýhodnené, tak potom, dámy a páni, je priestor, aby všetky potraviny bez rozdielu boli v sadzbe 6 %. Ďakujem pekne.